钦定古今图书集成/明伦汇编/交谊典/第071卷 > 宋册府元龟 > 《袁侍御席饯永昌独孤少府序》前人
## 钦定古今图书集成/明伦汇编/交谊典/第071卷 > 宋册府元龟 > 《袁侍御席饯永昌独孤少府序》前人

“春其暮兮，劳志士之幽叹；友其行矣，结吾徒之远悲。”
岂不以时物华岁，好事者赏而不足；名流才子，相欢
者怀而不见。河南独孤册，风仪松竹，词赋云泉，清议
多南史之才，选署半北部之彦。袁侍御风霜利器，金
石宏材，执宪称柱下之雄，礼士采域中之俊。尔乃选
辰开宴，考地疏筵，落花覆沼，悬藤扫砌。竹林以清气
娱宾，兰畹以芳心爱客。环坐三尺，起君子之风；祖道
百壶，酌贤人之酒。去留交轸，舞咏相喧，管召鱼乐，杯
熏莺醉。此时奚怨？盛集无何。是日增悲，韶芳亦尽。啼
鸟送晚，遥栖御史之林；班马嘶归，近送舍人之驿。夫
登高动咏，赠远形言，岂鄙怀之庶几，乃群公之事业。
盍请离唱，用贵洛阳之纸焉。人采一言，各题四韵。